«Сабий садхэр — сабийхэм»
Апхуэдэ фIэщыгъэ зиIэ къэралпсо проект «Урысей зэкъуэт» политикэ партым къызэрыхилъхьэрэ илъэси 7 хъуащ. Абы кърикIуахэм иджыблагъэ щыхэплъэжащ УФ-м и Къэрал Думэм Егъэджэныгъэмрэ щIэныгъэмкIэ и комитетым. А комитетым и унафэщIым и къуэдзэ Тут Ларисэ KABARDIN-BALKAR.ER.RU сайтым зэрыщыжиIамкIэ, «Сабий садхэр — сабийхэм» парт проектым и фIыгъэкIэ зыхуей хуагъэзэжащ, щIэуэ яухуащ къэралым и сабий гъэсапIэу мини 5-м щIигъу. Апхуэдэу сабий мелуаным щIигъум Iэмал ягъуэтащ а IуэхущIапIэхэм кIуэну, абыхэм гъэсэныгъэрэ щIэныгъэрэ щызрагъэгъуэтыну.
«Партым и жэрдэмкIэ къыхалъхьа проектым ипкъ иткIэ, абы теухуа Iуэхугъуэ мини 7 зэфIахащ, абы хеубыдэ гъэсапIэхэм щылажьэхэм я улахуэм зэрыхагъэхъуари, абыхэм нэхъыфIу щагъашхэ зэрыхъуари, зи узыншагъэм сэкъат иIэ сабийхэмрэ узыншэхэмрэ зэгъусэу зы IуэхущIапIэм екIуэлIэну Iэмал щыIэ зэрыхъуари (инклюзивнэ егъэджэныгъэ), нэгъуэщIхэри, — къыхигъэщащ Тутым. — ГъэсапIэхэм я мылъку-техникэ лъабжьэр гъэбыдэнымкIи лэжьыгъэ купщIафIэхэр зэфIэкIащ. ГъэсакIуэхэм я пщIэр жылагъуэм къыщыIэтыным хуэщIауэ садхэм щIэх-щIэхыурэ къыщызэрагъэпэщ зэхыхьэ, зэпеуэ зэмылIэужьыгъуэхэр».
«Сабий садхэр — сабийхэм» проектым и лэжьыгъэм адэкIи пашэнущ. Абы къигъэув Iуэхугъуэхэр зэфIахынущ 2022 гъэ пщIондэ. А къэралпсо проектыр ди республикэм щыгъэлэжьэным и нэIэ тригъэтщ «Урысей зэкъуэт» политикэ партым Къэбэрдей-Балъкъэрым щиIэ щIыналъэ къудамэм и унафэщIым и къуэдзэ Жанатаев Сэлим. Абы зэрыжиIамкIэ, парт проектым и фIыгъэщ ди щIыналъэм и сабийуэ зи ныбжьыр илъэси 3 — 7 хъухэм гъэсапIэхэм екIуэлIэну Iэмал зэрагъуэтар.
Ди республикэм щолажьэ сабий гъэсапIэ 231-рэ. Абыхэм йокIуалIэ цIыкIу 49792-рэ. Ар мэхъу щIыналъэм и сабийуэ зи ныбжьыр мази 2-м къыщыщIэдзауэ илъэси 7-м нэсхэм я процент 55,4-рэ. Нэгъабэ сабий садхэм екIуэлIа цIыкIухэм я бжыгъэм еплъытмэ, мини 3,5-кIэ нэхъыбэщ.
Проектым къигъэув Iуэхугъуэхэр къэралым щызэфIэгъэкIыным 2015 гъэм хухахынущ федеральнэ бюджетым щыщу сом мелуани 150-м нэс, республикэ мылъкум къыхэкIыу сом мелуан 65-м нэс. Жанатаевым зэрыжиIамкIэ, а мылъкур псори зыхухаха Iуэхум трагъэкIуэдащ. Сабий 1390-рэ зэкIуэлIэфын гъэсапIэ къызэIуахыну я мурадати, апхуэ-дэ Iэмал ягъуэтащ цIыкIу 1515-м. Ар ехъулIэныгъэшхуэщ.
ЖЫЛАСЭ Маритэ.
